  Виталий Пронин Ижкарын 3-тӥ арзэ ужа культурая но историяя «Антей» клуб. Сое кылдытӥз егит экскурсовод, историк Максим Блинов. М. Блинов — Максим, тон Ижкарын экскурсиос ортчытъяськод. Нош ку ачид Удмуртилэн шоркареныз тунсыкъяськыны кутскид? — Мон вордски Можга ёросысь Уча черкогуртын, будӥ Можгалан. Бӧрысь семьямы Ижкаре интыяськиз. УдГУ-ысь историяя факультетын дышетски. Одӥг пол Литвалэн шоркараз, Вильнюсэ, конференцие вуылӥ. Туж пайми, макем ӟеч соос тодо карзылэсь но кунзылэсь историзэс: университетысь тодосчиос но, студентъёс но, азбар ӵужисьёс но, руль бергатӥсьёс но. Соос карзэс ярато, историзэс гажало, соин Вильнюсэ сомында туристъёс вуыло. Мон малпай: малы Ижын озьы ӧвӧл? Вильнюсэ вуылэме бере Ижын нырысетӥ экскурсия ортчытӥ. Нырысь-валысь велосипедъёсын ветлӥм, бӧрысь пыдын поръяны кутским, али город сьӧры походъёсы но потаськом. Огазеяськонмес «Антей» клуб нимам. Антей - вашкала грек мифологиысь батыр, Геялэн, Музъем-анайлэн, пиез. Соин Геракл нюръяськиз. Со Антеез вормыны быгатӥз, куке сое ки вылаз ӝутӥз. Геракл Антеез, выжыосызлэсь, музъемлэсь люкыса, лябӟытӥз. Адямиосын но озьы ик - асьмеос выжыосмылэсь палэнскиськом ке, историмес, калыкмылэсь ортчем сюрессэ ум ке тодӥське - лябӟиськом, соку асьмемыз вормыны капчи. Ӵапак соин «Антейлэн» ужпумез - ижкаръёсты историенызы, культураенызы тодматыны. Экскурсие котькуд арнянуналэ потаськом. Ачим мон Можгалан будӥ бере, отын но экскурсиос толэзьлы огпол радъяллясько. Воткае, Брангуртэ, Шарканэ «Открывая Удмуртию» экскурсионной центрен ӵош ветлӥськом на. — Шаермы сярысь тодон-валандэ кызьы узырмытӥськод? — Мон архивъёсысь, музейёсысь документъёсын ужасько. Историкъёслэсь ужъёссэс лыдӟисько. Со сяна, Ижын улӥсь калык трос тодэ - адямиосын вераськоно гинэ. Кылсярысь, огпол экскурсия дыръя пумитамы песянаез, со Ижысь мотозаводлэн музеяз куке но ужам. Михаил Калашниковез но, Дмитрий Устиновез но тодэ вылэм. Экскурсиосы школьникъёс, студентъёс, егитъёс но ветло, но арлыдоос котьку тросгес луо. Кыӵе ке интые вуиськом но, мон соослэсь юасько: нош тӥ мар та инты сярысь тодӥськоды? Тодэ ваёнъёс, фактъёсын сураськыса, историез улӟыто. Алигес мон Удмуртиысь Йӧскалык музее ужаны интыяськи, Внемузейной экскурсиосъя отделэзлэн кивалтӥсез луисько. Озьы хоббие ужлы пӧрмиз, шуыны луоз. Табере ми «пуась» выставкаос радъяллялом, школаостӥ, предприятиостӥ ветлыса, презентациос ортчытъялом. — Тросэз ӝожтӥсько, Иж пурысь, мӧзмыт кар шуыса. Мар соослы шуысалыд? — Пурысь интыостэм каръёс ӧвӧл. Мукет ласянь, «шонер очки» поныса, Ижысь трос чеберзэ адӟыны луэ. Татын яркытэсь, архитектуразыя адӟымонэсь юртъёс вань. Можгалась Ижкаре выжеммы бере мон тырши та карен умой-умой тодматскыны. Монэ туж паймытӥз Ижысь ульчаослэн радъяськемзы: карлэн вуж люкетэз линейкая пуктэмын кадь, ульчаос паськытэсь но кузесь. Экскурсиосы трос калык люкаськеТросэз ижкаръёс Санкт-Петербурглы синмасько, та городъёслэн планировказы огвыллем. 19-тӥ дауре Ижын ужаз архитектор Семён Дудин - со Арсеналэз, Пыӵал тӥрлык поттон заводлэсь валтӥсь корпуссэ, Троицкой черкез но мукет адӟымон юртъёсты пуктӥз. Тодон-валанзэ С. Дудин люказ ӵапак Санкт-Петербургын. Революция бере татын Ленинградысь архитекторъёс ужазы, соос но Ижлы Питер шӧм пыртӥзы. Ижын «ӟуч стиль» но вань - Иван Чарушин архитекторлэн проектэзъя пуктэм Дун-чылкыт Михаиллэн соборез. Но «ӟуч стилез» ке басьтоно, со золгес Сарапулын шӧдӥське. Карлэн тусыз озьы ик герӟаськемын музъемен. Тани Ижын вырйылъёс трос. Соин йырин Пушкинской урам туж аспӧртэмлыко - дуннеын та выллем архитектурной ансамбльёс уз сюре, дыр: Сталин вакытысь чебересь юртъёс уллане кошкись ульча кузя интыяськемын. Пыӵал тӥрлык поттон заводлэн валтӥсь корпусэз но тунсыко: классической стилен пуктэм трос ярусъем промышленной юрт Ижкарлы туж тупа. Жаляса верано, кылем арын шпилез ӝуаса усиз. С. Дудин зэмос гений вал - со юртъёссэ пуктӥз, ландшафтлэсь вань аспӧртэмлыкъёссэ лыдэ басьтыса. Кылсярысь, Советской урамтӥ - азьло со Троицкой нимаське вал - вамышъяку, валтӥсь корпус пала учконо ке, башняез туж чебер адӟиське. Нош Арсеналэз С. Дудин вуж Ижкарлэн тужгес вылӥ интыяз пуктӥз. Татын умой, ву уг пукы. Вань на мукет тунсыко интыос. Кылсярысь, Заречной шоссе сьӧрысь Осинов мыс палась вуж пристань. Со сярысь тросэз уг тодо. Отысь сюрес прудэ кошке, историкъёслэн верамзыя, азьло отӥ заводъёсысь шлакез поттазы. Туж тунсыко инты, отчы южтолэзьысен оштолэзёзь гинэ вуылыны луэ. — Мон Ульяновсклы пайми вал - отын трос юртъёс борды тодэ ваён пулъёс ошылэмын, шӧдске: татын историзэс утё. Асьмелэн со ласянь кыӵе югдур? — Асьмелэн табличкаосмы вань, но тырмыт ӧвӧл. Тодон-валан сётӥсь стендъёс, тодэ ваён пулъёс тросгес луысалзы ке, уногес адямиос Ижкарез умойгес тодысалзы. Соос ӧвӧлэн но вуж юртъёсты али быдто. Соосты кун уг утьы. Туж жаль, Бородинлэн ульчаысьтыз инженерно-технической ужасьёслэсь (ИТР) коркаоссэс алигес быдтӥзы. Та чебересь 2 этажъем коркаос М. Калашниковлэн музеез палан сыло вал. Кыӵе умой луысал та интыез музейной кварталлы пӧрмытыны. Но со сярысь нокин ӧз сюлмаськы, ӧз утьы та юртъёсты. В. Короленко нимо театрлэсь юртсэ но быдтозы: выльдыны, пе, трос уксё кошкоз. Но со архитектуралэн памятникез ук. Жаль, QR кодъёс уг ужало - соосын телефон пыр информациез учкыны луэ вал азьло. Малы ке но ужамысь соос дугдӥзы. Алигес Андрей Дерябинлэн памятникез доры вуылӥ но адӟи: QR кодэн табличка муз вылын костаське. Нош А. Дерябинлэн бюстэз - Ижкарысь одӥгез вашкалаез скульптура, солы 100 арлэсь трос ини - возьматэ, гажаськомы-а асьмеос городмес. Дыр ортчемъя улон воштӥське, асьмеос индустриальной вакытысь потребительское выжим. Соин трос вуз карон интыос кылдо. Шуом, «Эльгрин» центр - мотозаводлэн юртэз, азьло отын «Иж», «Сириус» магнитофонъёс потто вал. Нош «Аксион» центрын куке но мотозаводлэн столовоез интыяськылӥз. Выль юрт пуктыку, чаклано, мар азьвыл та интыын вал. Тани Советской урамын одӥг вуз карон инты храмлэн интыяз пуктэмын. Ышем храмлэн алтарь интыяз али кофе вузало. «Океан» магазин интыын но азьло Введенской черк сылэ вал. Нош православной традициез басьтоно ке, черк куашкам бере но солэн интыяз святой дух улэ. Мынам Нижний Новгородэ вуылэме вань. Карлэн шораз куке но черк вылэм, совето вакытэ сое куашкатӥллям. Со интые пиялалэсь табличка лэсьтӥллям, со возьматэ, кыӵе тусыз вал черклэн. Адӟиське: карын улӥсьёс историзэс гажало. Асьмелы соослэсь дышетсконо вылэм. Тамында калык люкаське городлэн историез сярысь кылзыныМыным туж кельше Елабуга. Со пичи ке но, татчы трос туристъёс вуыло, угось елабугаос быгато карзэс азинтыны, историзэс утьыны. Ижкар но туристъёслы тунсыко луыны быгатысал. Со понна асьмелы кармылэсь историзэ но ог-огмес гажаны дышетсконо. Тодмотэм интыостӥ ӵемгес поръяно, музейёсы ветлоно. Мон куке но лыдъяй вал - школаосысь, предприятиосысь адӟытон сэрегъёсты лыдэ басьтыса, Ижын оглом 80 музей. — Нош маке удмуртэз Ижын вань-а? — «Удмурт» шуиськом ке, йыре лыкто Йӧскалык музей, Эшъяськон юрт но мукет та выллем интыос. Но зэмос удмуртэз, мон малпамъя, Восточной посёлокын кылемын. Отын куке но Русская Карлудка гурт вал, но отын удмуртъёс тросгес улӥзы. Шурлэн нимыз но удмурт кылъёслэсь (кар но луд) пӧрмемын. Лапег пу юртъёс, пужыё наличникъёс гурт тус кылдыто, Ижкарез аспӧртэмлыко каро. Соос медаз ышысалзы. Ижкарын оглом туж трос удмурт нимъёс, тани Иж шурлэн нимыз но удмурт, шуо. Та музъем вылын удмуртъёс но соослэн вашкала ӵыжы-выжыоссы улӥзы. Татын улэм калык Рим империен но кусыпъёс возем. Культуразы но туж тунсыко вылэм. Соин шуыны быгатӥськом: та интыын удмурт выжыос юнэсь. Озьы ке но революцилэсь азьвыл Ижкарын удмуртъёс ӧжыт вал. Заводэ дышем сямъя ӟучъёсты ужаны кутылӥзы, соин татчы вуэм удмуртъёс асьсэзыз ӟучъёс шуыса гожъязы. Тросэз озьы ӟучомизы. Революция бӧрсьы асшӧдонзы воштӥськиз ик. Мон малпасько, али Ижкарез национальной кар шуыны уз луы, угось татын трос культураос пӧлэстӥськемын. Со ласянь Ижмы Вильнюслы туж тупа. Анастасия Шумилова Фотоос басьтэмын геройлэн архивысьтыз  